Pia Adelsteen (DF), 2014-04-11:
Tak for det.
Det er jo altid dejligt at have de her forslag nede i Folketingssalen – normalt sidder vi jo i Europaudvalget og diskuterer dem – og jeg synes, det er et rigtig godt forslag, Liberal Alliance er kommet med, som netop er, at vi kan få lavet den her oversigt over, hvordan kompetencefordelingen er, sådan som briterne gør det, og der mener jeg i modsætning til Venstre slet ikke, at vi bare skal sidde og vente på, at briterne nu engang får gjort det, for forholdene er nu altså engang forskellige i de to lande.
Vi har i Danmark f.eks. nogle forbehold, det har man ikke helt i England, og derfor skal det selvfølgelig vise kompetencefordelingen ud fra de forhold, vi nu engang har i Danmark.
Jeg synes, det er rigtig godt, hvis vi får set på, hvordan vi får brugt det her nærhedsprincip, og igen vil jeg gerne komme med et eksempel.
For det er jo sjovt hver gang vi ser regeringens samlenotater i Europaudvalget og vi får de her grundnotater om nærhedsprincippet; her tror jeg endnu ikke, jeg har set, at der har stået, at regeringen mener, at man bryder nærhedsprincippet, heller ikke i forbindelse med forslaget fra Vivian Reding om kvindekvoter.
Og det er jo imponerende, når man tager i betragtning, at vi faktisk herhjemme med et simpelt flertal i Folketinget kunne indføre kvindekvoter fra i morgen – det er da at være tæt på borgene at træffe den beslutning.
Men nej, regeringen mener stort set aldrig, at nærhedsprincippet er brudt.
Når man taler om at lave en oversigt over kompetencefordelingen, altså få kortlagt, hvordan den er, så er der jo nu også et problem, og det kan vi jo høre fra de her unionspartier, for de siger gang på gang, at det med Lissabontraktaten bare er slået klokkeklart fast.
For når vi sidder og snakker om, at skattelovgivningen er national kompetence, at socialpolitikken er national kompetence, at uddannelsespolitikken er national kompetence osv. osv., så ser vi jo også gang på gang, netop på grund af Lissabontraktaten, at den fri bevægelighed bare kommer til at stå over alt det andet, og det vil sige, at alt det, vi troede vi havde kompetencer til, har vi lige pludselig ikke kompetencer til.
Og derfor er det da også rigtig godt at få fastlagt, hvad det er, vi har kompetencer til, og hvor det så er, at der er noget overordnet, som går ind og bryder den kompetence, og lige præcis få et overblik, sådan at vi kan have de her noget mere kvalificerede debatter, i stedet for at vi nogle gange bare gætter os til det.
Når vi sidder i Europaudvalget, ved vi jo alle sammen – på trods af at hr. Morten Bødskov siger, at vi diskuterer, at vi har alle oplysninger, at vi tager beslutninger på et oplyst grundlag – hvis vi bare tager sådan noget som forordning nr. 883, at der altså har siddet nogle partier herinde og sagt ja til en samordning af sociale forhold uden at vide, hvad man reelt har sagt ja til.
For det er jo derfor, at bl.a. Venstre og Konservative i dag står og siger, at der altså er noget, de ikke helt havde regnet med var, som det var.
Og det er jo det, der er problemet, og det er da derfor, det er rigtig godt at få lavet lige præcis den her undersøgelse.
Vi støtter i Dansk Folkeparti i hvert fald hele forslaget varmt.